তারেক রহমানের প্রধানমন্ত্রিত্ব

২০২৬ সালের নির্বাচনে তারেক রহমানের নেতৃত্বে বাংলাদেশ জাতীয়তাবাদী দল (বিএনপি) জয়লাভ করে এবং মুহাম্মদ ইউনূসের নেতৃত্বাধীন অন্তর্বর্তীকালীন সরকারকে প্রতিস্থাপন করার পর বাংলাদেশের প্রধানমন্ত্রী হন। রহমান ঢাকা-১৭ এবং বগুড়া-৬ আসন থেকে জাতীয় সংসদ নির্বাচনে ব্যক্তিগতভাবে জয়লাভ করেন।
 পটভূমি 

প্রায় দুই দশক নির্বাসনে থাকার পর, অন্তর্বর্তীকালীন সরকারের অধীনে বিচার বিভাগ কর্তৃক আইনি অভিযোগ নিষ্পত্তি হওয়ার পর ২০২৫ সালে তারেক রহমান বাংলাদেশে ফিরে আসেন। ২০২৬ সালের সাধারণ নির্বাচনে বিএনপি ভূমিধস বিজয় অর্জন করে ২০৯টি আসন লাভ করে। এটি ছিল ২০২৪ সালের জুলাই অভ্যুত্থানের পর প্রথম নির্বাচন, যা শেখ হাসিনার ১৫ বছরের শাসনের অবসান ঘটিয়েছিল। তারেক ব্যক্তিগতভাবে ঢাকা-১৭ এবং বগুড়া-৬ আসন থেকে জাতীয় সংসদে নির্বাচিত হন। দলীয় প্রধান হিসেবে তিনি প্রধানমন্ত্রী এবং সংসদ নেতার দায়িত্ব গ্রহণ করেন।

 অভিষেক 
থাম্ব|১৭ ফেব্রুয়ারি ২০২৬ তারিখে বাংলাদেশের প্রধানমন্ত্রী হিসেবে তারেক রহমানের শপথ গ্রহণ

২০২৬ সালের ১৭ ফেব্রুয়ারি ১৬:০০ (বিএসটি) ঘটিকায় তারেক রহমান প্রধানমন্ত্রী হিসেবে প্রথম মেয়াদের জন্য শপথ নেন। শপথ গ্রহণ অনুষ্ঠানটি জাতীয় সংসদ ভবনের দক্ষিণ প্লাজায় অনুষ্ঠিত হয়। তারেক রহমান ও তার মন্ত্রিসভার অন্য ৩০ জন সদস্য শপথ গ্রহণ করেন। রাষ্ট্রপতি মোহাম্মদ সাহাবুদ্দিন এই শপথ বাক্য পাঠ করান।

 অভ্যন্তরীণ বিষয়াবলি 
থাম্ব|সচিবালয়ে মন্ত্রিপরিষদ বিভাগে প্রধানমন্ত্রী রহমানের সভাপতিত্বে প্রথম মন্ত্রিসভার বৈঠক।
তারেক জাতীয় স্মৃতিসৌধে মুক্তিযুদ্ধের শহীদদের প্রতি শ্রদ্ধা নিবেদন এবং জিয়াউর রহমান ও খালেদা জিয়ার সমাধি জিয়ারতের মাধ্যমে তার প্রধানমন্ত্রিত্ব শুরু করেন। তিনি ২০২৬ সালের ১৮ ফেব্রুয়ারি সচিবালয়ে তার মন্ত্রিসভার প্রথম বৈঠক করেন। সরকার মূলত তিনটি অগ্রাধিকার নির্ধারণ করে – নিত্যপ্রয়োজনীয় পণ্যের মূল্য নিয়ন্ত্রণ, আইনশৃঙ্খলার উন্নতি এবং বিদ্যুৎ ও জ্বালানির স্বাভাবিক সরবরাহ বজায় রাখা।

২০২৬ সালের ১৭ ফেব্রুয়ারি প্রধানমন্ত্রী হিসেবে শপথ নেওয়ার পর তিনি তার প্রথম ভাষণ দেন, যেখানে তিনি আইনশৃঙ্খলা এবং দুর্নীতিবিরোধী পদক্ষেপকে সরকারের সর্বোচ্চ অগ্রাধিকার হিসেবে উল্লেখ করে বলেন:
সরকার প্রধান হিসেবে আমি দেশবাসীর উদ্দেশ্যে একটি বিষয়ের প্রতি দৃষ্টি আকর্ষণ করে বলতে চাই, নবগঠিত সরকার গঠনের সুযোগ দিতে যারা বিএনপিকে ভোট দিয়েছেন কিংবা দেননি অথবা কাউকেই ভোট দেননি, এই সরকারের প্রতি আপনাদের সবার অধিকার সমান।

সরকার ফ্যামিলি কার্ড চালু করার ঘোষণা দেয়, যা বিএনপির নির্বাচনী প্রচারণার সময় দেওয়া একটি প্রতিশ্রুতি ছিল। এই উদ্যোগের অধীনে, নিম্ন-আয়ের এবং প্রান্তিক পরিবারগুলো কার্ড ব্যবহার করে প্রতি মাসে ২,৫০০ টাকা বা সমমূল্যের নিত্যপ্রয়োজনীয় পণ্য পাবে, যা পরিবারের জ্যেষ্ঠ নারী সদস্যের নামে ইস্যু করা হবে। ২০২৬ সালের ১০ মার্চ দেশের ১৪টি উপজেলায় একটি পাইলট প্রকল্প হিসেবে এই উদ্যোগটি চালু হওয়ার কথা রয়েছে।

 বিতর্ক 
২০২৬ সালের ২৫ ফেব্রুয়ারি, ব্যাংক কর্মকর্তাদের একটি অংশের প্রতিবাদের পর সরকার বাংলাদেশ ব্যাংকের গভর্নর হিসেবে আহসান এইচ মনসুরকে সরিয়ে মোস্তাকুর রহমানকে নিয়োগ দেয়। বাংলাদেশ ব্যাংকের স্বাধীনতা ক্ষুণ্ণ করার জন্য এই পদক্ষেপের সমালোচনা করা হয়। সমকাল এই ঘটনাকে মার্কিন ফেডারেল রিজার্ভের চেয়ারম্যান জেরোম পাওয়েলকে অপসারণের জন্য মার্কিন প্রেসিডেন্ট ডোনাল্ড ট্রাম্পের হুমকির সাথে তুলনা করেছে।
 আরো দেখুন 
 বাংলাদেশের প্রধানমন্ত্রীদের তালিকা
 খালেদা জিয়ার প্রধানমন্ত্রিত্ব
 জিয়াউর রহমানের রাষ্ট্রপতিত্ব
 মুহাম্মদ ইউনূসের অন্তর্বর্তীকালীন সরকার

 তথ্যসূত্র 

বিষয়শ্রেণী:বাংলাদেশের প্রধানমন্ত্রিত্ব
বিষয়শ্রেণী:বাংলাদেশ জাতীয়তাবাদী দল
বিষয়শ্রেণী:তারেক রহমান